' ആ വാർത്ത കേട്ടപ്പോൾ ഞാൻ ശരിക്കും പൊട്ടിക്കരഞ്ഞുപോയി ' , ലോക ചാമ്പ്യൻഷിപ്പിനുള്ള ടീമിൽ നിന്ന് ഒഴിവാക്കിയതിനെക്കുറിച്ച് ചോദിച്ചപ്പോൾ പി . യു . ചിത്രയുടെ ആദ്യ പ്രതികരണം ഇതായിരുന്നു . ലണ്ടനിൽ നടക്കുന്ന ലോക അത്ലറ്റിക് മീറ്റിൽ പങ്കെടുക്കാൻ കഴിയുമെന്ന് അത്രയേറെ പ്രതീക്ഷിച്ചിരുന്നുവെന്നും ചിത്ര ഏഷ്യാനെറ്റ് ന്യൂസ് ഡോട്ട് ടിവിയോട് പറഞ്ഞു . ഏഷ്യൻ ചാമ്പ്യൻഷിപ്പിലടക്കം മികച്ച പ്രകടനമാണ് ഈ വർഷം നടത്തിയത് . കരിയറിലെ മികച്ച പ്രകടനം നടത്തിയിട്ടും എന്തുകൊണ്ടാണ് അവസരം ലഭിക്കാതെ പോയതെന്ന് അറിയില്ലെന്നും ചിത്ര വ്യക്തമാക്കി . താരങ്ങളെ തെരഞ്ഞെടുത്തത് ഒരു കമ്മിറ്റിയാണ് . വ്യക്തിപരമായി ആരും തന്റെ അവസരം ഇല്ലാതാക്കിയെന്ന് കരുതുന്നില്ല . ലോക ചാമ്പ്യൻഷിപ്പിനുള്ള ടീമിലിടം നേടിയ മിക്കവരും യോഗ്യതയുളുള്ളവർ തന്നെയാണ് . എന്നാൽ താരങ്ങളുടെ പ്രായം ഒരു പ്രശ്നമാണെന്നാണ് അറിഞ്ഞത് . അതു പരിഗണിച്ചാവാം ടീമിനെ തെരഞ്ഞെടുത്തത് . എങ്കിലും ഇടം നേടാതെ പോയതിന്റെ കൃത്യമായ കാരണം ഇപ്പോഴും അറിയില്ല . മുഖ്യമന്ത്രി ഉൾപ്പെടെയുള്ളവരുടെ ഇടപെടലുകൾ കൊണ്ട് ലോക മീറ്റിൽ പങ്കെടുക്കാൻ അവസരം കിട്ടുമെന്നാണ് പ്രതീക്ഷയെന്നും ചിത്ര പറഞ്ഞു . ഭുഭനേശ്വറിൻ നടന്ന ഏഷ്യൻ മീറ്റിൽ 1500 മീറ്ററിൽ 22കാരിയായ പിയു ചിത്ര സ്വർണ്ണം നേടിയിരുന്നു . ചിത്രയെ ഒഴിവാക്കിയ ഓൾ ഇന്ത്യ അത്ലറ്റിക് ഫെഡറേഷന്റെ തീരുമാനത്തിൽ മുഖ്യമന്ത്രി പിണറായി വിജയൻ ഉൾപ്പെടെയുള്ളവർ പ്രതിഷേധം അറിയിച്ചിരുന്നു . എഎഫ്ഐയുടെ തീരുമാനത്തോടെ തോറ്റുമാറാൻ പി . യു . ചിത്ര തയ്യാറല്ല . മികച്ച പ്രകടനത്തിലൂടെ ഇനിയുള്ള ചാമ്പ്യൻഷിപ്പുകൾക്കു യോഗ്യത നേടാനാകുമെന്നാണ് പ്രതീക്ഷയെന്നും ചിത്ര പറഞ്ഞു .